## Uredba o Hrvatskom zavodu za poljoprivrednu savjetodavnu službu

### NN 6/1997 (22.1.1997.), Uredba o Hrvatskom zavodu za poljoprivrednu savjetodavnu službu

# VLADA REPUBLIKE HRVATSKE

Na temelju članka 12. stavka 2. Zakona o ustanovama ("Narodne novine",
broj 76/93), Vlada Republike Hrvatske je na sjednici održanoj 17. siječnja
1997. godine, donijela

## **UREDBU**

### **O HRVATSKOM ZAVODU ZA POLJOPRIVREDNU SAVJETODAVNU SLUŽBU**

Članak 1.

(1) Ovom se Uredbom osniva Hrvatski zavod za poljoprivrednu savjetodavnu
službu (u daljnjem tekstu: Zavod) kao specijalizirana ustanova za poslove
poljoprivredne savjetodavne službe te uređuju odnosi u svezi osnivanja,
upravljanja i poslovanja Zavoda.

(2) Zavod iz stavka 1. ovog članka posluje pod nazivom: "Hrvatski zavod
za poljoprivrednu savjetodavnu službu", ustanova za poljoprivrednu savjetodavnu
službu i djeluje putem podružnica koje osniva na području županija i Grada
Zagreba.

(3) Sjedište Zavoda je u Zagrebu.

Članak 2.

(1) Osnivač Zavoda je Republika Hrvatska, a prava i dužnosti osnivača
obavljat će Ministarstvo poljoprivrede i šumarstva (u daljnjem tekstu Ministarstvo).

(2) Zavod ima svojstvo pravne osobe s pravima i obvezama propisanima
ovom Uredbom, drugim zakonima i statutom Zavoda.

(3) Zavod se upisuje u sudski registar ustanova.

Članak 3.

(1) Djelatnost Zavoda čine sljedeći poslovi i zadaci:

1. davanje stručnih savjeta, instrukcija i praktičnih predočenja radi
prikaza novih tehnologija i načina gospodarenja te prijenosa svih znanja
i vještina potrebnih razvitku poljoprivredne proizvodnje na obiteljskim
poljoprivrednim gospodarstvima;

2. pružanje stručnih usluga glede ostvarivanja koristi obiteljskih poljoprivrednih
gospodarstava i drugih korisnika te obnove, razvitka i očuvanja svekolikih
vrijednosti ruralnih područja;

3. povezuje i usklađuje rad znanstvenih stručnih institucija i stručnih
udruženja u provođenju primijenjenog istraživačkog rada i školovanja za
potrebe obiteljskih gospodarstava;

4. izrađuje metode i mjerila savjetodavnog rada te se bavi izdavačkim
radom za potrebe obiteljskih poljoprivrednih gospodarstava:

5. sudjeluje u oblikovanju i provođenju mjera agrarne politike u skladu
sa propisima i aktima Vlade Republike Hrvatske:

6. daje stručna mišljenja o opravdanosti ulaganja iz različitih izvora
kreditiranja poljoprivredne proizvodnje;

7. promiče znanja u poljoprivrednoj proizvodnji radi očuvanja ekološke
ravnoteže u interesu razvitka seljačkog turizma;

8. potiče i pomaže osnivanje različitih oblika udruživanja poljoprivrednika;

9. povezuje se u radu s drugim srodnim strukovnim službama i udruženjima
u zemlji i inozemstvu;

10. vodi upisnik obiteljskih poljoprivrednih gospodarstava Republike
Hrvatske i prati napredna gospodarstva koja su izabrana kao ogledna;

11. obavlja osnovna laboratorijska ispitivanja za potrebe proizvodnje
na obiteljskim poljoprivrednim gospodarstvima;

12. organizira praćenje i prikupljanje podataka o pojavi biljnih bolesti
i štetočinja zbog pravodobnog upozoravanja o primjeni zaštite;

13. obavlja i druge poslove koje mu povjere ustanove osnovane za obavljanje
djelatnosti u poljoprivredi i šumarstvu;

14. obavlja i druge poslove u skladu sa statutom Zavoda.

(2) Zavod ne može mijenjati djelatnost bez suglasnosti osnivača.

Članak 4.

(1) Radom Zavoda upravlja Upravno vijeće Zavoda.

(2) Upravno vijeće Zavoda čine predsjednik i najmanje dva člana.

(3) Predsjednika i članove Upravnog vijeća Zavoda imenuje i razrješava
Vlada Republike Hrvatske iz redova istaknutih stručnjaka, na prijedlog
Ministarstva.

(4) Predsjednik i članovi Upravnog vijeća Zavoda imenuju se na vrijeme
od četiri godine.

Članak 5.

(1) Upravno vijeće Zavoda donosi statut kojega potvrđuje Ministarstvo.

(2) Upravno vijeće Zavoda donosi godišnji program rada Zavoda i prati
njegovo izvršenje, donosi proračun prihoda i rashoda Zavoda, odlučuje o
svim pitanjima vezanim uz poslovnu politiku i ostvarivanje ciljeva Zavoda,
donosi poslovnik o radu, odlučuje o unapređenju rada i učinkovitosti poslovanja,
kupnji, prodaji ili terećenju nekretnina u vlasništvu Zavoda, zaduživanju
Zavoda i odlučuje o drugim pitanjima utvrđenim statutom Zavoda.

Članak 6.

(1) Radom Zavoda rukovodi ravnatelj kojeg imenuje i razrješava Vlada
Republike Hrvatske na prijedlog Ministarstva.

(2) Ravnatelj Zavoda imenuje se na vrijeme od četiri godine.

Članak 7.

Ravnatelj Zavoda rukovodi radom Zavoda, zastupa i predstavlja Zavod
i odgovoran je za njegov rad te u sklopu prava i dužnosti utvrđenih ovom
Uredbom organizira i osigurava zakonito i učinkovito obavljanje poslova
iz djelokruga rada Zavoda, predlaže Upravnom vijeću Zavoda donošenje akata
iz njegove nadležnosti i izvršava odluke Upravnog vijeća Zavoda te obavlja
druge poslove koji su mu statutom i drugim aktom stavljeni u nadležnost.

Članak 8.

Uposleni u Zavodu ostvaruju prava, obveze te imaju odgovornost sukladno
propisima o radu i kolektivnim ugovorom.

Članak 9.

(1) Sredstva za osnivanje i početak rada Zavoda čini iznos od 6.700.000,00
kuna iz Državnog proračuna Republike Hrvatske za 1997. godinu sa pozicije
Ministarstva.

(2) Sredstva za poslovanje i rad Zavoda, Zavod ostvaruje iz državnog
proračuna i obavljanjem vlastite djelatnosti.

(3) Zavod može stjecati sredstva i iz drugih izvora, donacijom, sponzorstvom
i na drugi način sukladno propisima i aktima Zavoda.

Članak 10.

(1) Zavod je ustanova koja nema za cilj stjecanje dobiti.

(2) Ako Zavod u obavljanju djelatnosti ostvari dobit, cjelokupni iznos
dobiti prihod je državnog proračuna.

Članak 11.

Sada ostala prava i obveze osnivača Zavoda koja nisu uređena ovom Uredbom
uredit će se statutom Zavoda.

Članak 12.

S danom upisa Zavoda u sudski registar ustanova, Zavod preuzima državne
službenike zaposlene na poslovima poljoprivredne savjetodavne službe u
Ministarstvu.

Članak 13.

(1) U roku 30 dana od dana stupanja na snagu ove Uredbe izvršit će se
imenovanje članova Upravnog vijeća Zavoda.

(2) Upravno vijeće Zavoda dužno je u roku 60 dana od dana stupanja na
snagu ove Uredbe donijeti statut i ostale opće akte potrebne za rad Zavoda.

Članak 14.

Do imenovanja ravnatelja iz članka 6. stavak 1. ove uredbe poslove s
ovlastima privremenog ravnatelja obavljat će osoba koju imenuje ministar
poljoprivrede i šumarstva.

Članak 15.

Ova Uredba stupa na snagu danom objave u "Narodnim novinama".

Klasa: 320-01/97-01/01
Urbroj: 5030116-97-1
Zagreb, 17. siječnja 1997.

Predsjednik
**mr. Zlatko Mateša,** v. r.

Uredba, NN 6/1997-87